13 Bakreste ba bangata ba phathahane kaha ba na le mesebetsi e meng ea bohlokoa eo ba e etsang. Empa ba ntse ba khona ho ba le nako ea ho ithuta Bibele le batho, ’me ba thabela ho etsa joalo. Nahana ka mohlala oa Morali’abo rona Melanie. O ne a lula Alaska, ebile e le motsoali ea holisang morali oa hae ea lilemo li robeli a le mong. O ne a sebetsa, a bile a thusa motsoali oa hae ea neng a e-na le mofetše. Morali’abo rona Melanie e ne e le eena feela Paki motseng oa habo. O ne a atisa ho kopa Jehova hore a mo fe matla a ho ea bolela litaba tse molemo le hoja ho bata, kaha o ne a batla ho fumana motho eo a ka ithutang Bibele le eena. Qetellong o ile a kopana le ’Mè Sara, ea ileng a thaba ha a utloa hore Molimo o na le lebitso. Ka mor’a nako ba ile ba qala ho ithuta Bibele. Morali’abo rona Melanie o re: “Ha e le Labohlano mantsiboea, ke ne ke utloa ke khathetse, empa ’na le morali oa ka re ne re khutla re thabile ha re tsoa ithuta Bibele le eena. Re ne re thabela ho batla likarabo tsa lipotso tsa ’Mè Sara, hape re ile ra thaba haholo ha e e-ba Paki ea Jehova.” ’Mè Sara o ile a mamella mathata a mangata, a itokolla kerekeng, eaba oa kolobetsoa.